ส่งออกขยายตัวไม่หวั่นการเมือง
กรมส่งออกฯ เชื่อส่งออกเดือนมี.ค.ขยายตัวต่อเนื่องคาดมูลค่าสูงถึง 1.4 หมื่นล้านเหรียญสหรัฐ ไม่หวั่นสถานการณ์ทางการเมือง พร้อมผลักดันผู้ส่งออกเร่งพัฒนาการออกแบบสินค้าไทยผ่านแบรนด์ Demark
23 มี.ค. 2553

กรมส่งออกฯ เชื่อส่งออกเดือนมี.ค.ขยายตัวต่อเนื่องคาดมูลค่าสูงถึง 1.4 หมื่นล้านเหรียญสหรัฐ ไม่หวั่นสถานการณ์ทางการเมือง พร้อมผลักดันผู้ส่งออกเร่งพัฒนาการออกแบบสินค้าไทยผ่านแบรนด์ Demark
นางมาลี โชคล้ำเสิศ รองอธิบดีกรมส่งเสริมการส่งออก เปิดเผยว่า กระทรวงพาณิชย์ยังเชื่อมั่นว่าการส่งออกในเดือนมี.ค. 2553 จะเป็นไปตามเป้าหมายที่คาดว่าจะมีมูลค่าสูงถึง 1.4 หมื่นล้านเหรียญสหรัฐ ขยายตัวจากเดือนก.พ. ที่มีมูลค่าการส่งออก 1.16 หมื่นล้านเหรียญสหรัฐ โดยมีสาเหตุมาจากการที่เศรษฐกิจโลกฟื้นตัว และความต้องการสินค้าจากประเทศคู่ค้าเพิ่มขึ้น เพื่อนำมาเก็บสต็อก รวมถึงคุณภาพสินค้าไทยเป็นที่ยอมรับของตลาดโลก
“แม้ว่าสถานการณ์ทางการเมืองจะยืดเยื้อ แต่การสั่งสินค้าจากลูกค้าต่างประเทศส่วนใหญ่ได้ทำธุรกรรมด้านการค้าผ่านระบบพาณิชย์อิเล็กทรอนิกส์ หรือระบบอินเตอร์เน็ตหมดแล้ว ไม่จำเป็นต้องเดินทางมายังเมืองไทย การเมืองจึงไม่ได้ส่งผลกระทบต่อการส่งออกของไทย ซึ่งเชื่อว่าหลังจากสถานการณ์สงบลง การส่งออกของไทยจะเป็นไปตามเป้าหมายที่ตั้งไว้ว่าจะขยายตัวทั้งปีที่ระดับ 14%” นางมาลี กล่าว 
สำหรับกลยุทธ์ในการผลักดันสินค้าให้สามารถแข่งขันได้ในตลาดโลก กรมฯ จะกระตุ้นผู้ประกอบการและผลักดันให้เกิดการพัฒนาศักยภาพด้านการออกแบบสินค้าของไทยอย่างต่อเนื่อง เพื่อสร้างความแตกต่างและสร้างมูลค่าเพิ่มให้กับสินค้าไทยให้เป็นที่ยอมรับ รวมถึงสร้างความเชื่อมั่นให้แก่ผู้บริโภคในประเทศให้เลือกใช้สินค้าภายในประเทศของคนไทย ภายใต้เครื่องหมายรับรอง Demark
ทั้งนี้ทางสำนักงานส่งเสริมการสร้างมูลค่าเพิ่มเพื่อการส่งออก กรมส่งเสริมการส่งออก ได้จัดทำโครงการประกวด “รางวัลสินค้าไทยที่มีการออกแบบดี” หรือ Design Excellence Award (Demark) โดยได้รับความร่วมมือจาก องค์การส่งเสริมการค้าต่างประเทศของญี่ปุ่น (เจโทร) และ Japan Industrial Design Promotion Organization (JIDPO) ในการสนับสนุนผู้เชี่ยวชาญจากประเทศญี่ปุ่นเข้าร่วมพิจารณาตัดสินรางวัล เพื่อแลกเปลี่ยนประสบการณ์ความรู้ด้านการออกแบบให้เกิดประโยชน์สูงสุดต่อผู้ประกอบการ และนักออกแบบไทย
นอกจากนี้ จะผลักดันและประชาสัมพันธ์เครื่องหมาย Demark ให้เป็นเครื่องหมายรับรองสินค้าทางการตลาด แสดงถึงผลิตภัณฑ์และสินค้าไทยคุณภาพที่มีการออกแบบดี ให้เป็นที่รู้จักทั้งผู้บริโภคในประเทศและต่างประเทศ ช่วยเพิ่มศักยภาพและมูลค่าของสินค้าไทย และส่งผลต่อภาคการส่งออกสินค้าและศักยภาพการแข่งขันของสินค้าไทยในตลาดโลก
สำหรับประเภทและสาขารางวัลการประกวด โครงการรางวัลสินค้าไทยที่มีการออกแบบดี ประจำปี 2553 แบ่งออกเป็น 4 กลุ่มสินค้ากลุ่มสินค้าไลฟ์สไตล์ กลุ่มสินค้าแฟชั่นและสิ่งทอ กลุ่มสินค้า และกลุ่มบรรจุภัณฑ์สินค้าอาหารและบรรจุภัณฑ์สินค้าสุขภาพและความงาม ซึ่งจะมีการตัดสินผลงานในเดือนมิถุนายน 2553 และทำการประกาศผลมอบรางวัลภายในเดือนสิงหาคม 2553